ທາງການລາວ ກວດພົບວ່າ ມີປະຊາຊົນລາວ ທີ່ຕິດເຊື້ອ HIV-AIDS ມີຫຼາຍກວ່າ 5,400 ຄົນ
3 ກຸ່ມດ້ວຍກັນ ທີ່ມີຄວາມສ່ຽງສູງສຸດ ທີ່ຈະຕິດເຊື້ອໂຣກ HIV-AIDS ປະກອບດ້ວຍ ກຸ່ມແມ່ຍິງລາວ ທີ່ຂາຍບໍລິການທາງ ເພດ ກຸ່ມຮັກຮ່ວມເພດ ແລະກຸ່ມທີ່ຊົມໃຊ້ຢາເສບຕິດ.
ທາງການລາວ ກວດພົບວ່າ ມີປະຊາຊົນລາວ ທີ່ຕິດເຊື້ອ HIV-AIDS ຫຼາຍກວ່າ 5,400 ຄົນທີ່ບໍ່ໄດ້ຮັບ ບໍລິການ ດ້ານການປິ່ນປົວ ຈາກພາກລັດ ທັງຍັງມີປະຊາກອນ 3 ກຸ່ມ ທີ່ມີຄວາມສ່ຽງສູງ ທີ່ຈະຕິດເຊື້ອໂຣກນີ້ ທ່ານເອກສະຫວ່າງ ວົງວິຈິດ ລັດຖະມົນຕີວ່າການ ກະຊວງສາທາລະນະສຸກ ແລະປະທານ ຄະນະກຳມະການແຫ່ງຊາດຕ້ານເຊື້ອໂຣກເອດສ໌ ຢືນຢັນວ່າ ເປົ້າໝາຍສຳຄັນທີ່ສຸດ ຂອງ ການຕ້ານ AIDS ໃນລາວ ກໍແມ່ນການປ້ອງກັນການລະບາດ ຂອງເຊື້ອໂຣກໃຫ້ໄດ້ຕາມ ເປົ້າໝາຍສະຫັດສະວັດ ການພັດທະນາ ກໍຄືການຄວບຄຸມ ການຕິດເຊື້ອໂຣກ AIDS ຂອງ ປະຊາຊົນລາວ ໃຫ້ຕ່ຳກວ່າ 1 ເປີເຊັນ ຂອງປະຊາກອນທັງໝົດໃນປີນີ້ ໂດຍການດຳເນີນງານໃນລະຍະ ທີ່ຜ່ານມາ ກໍປາກົດວ່າ ສາມາດ ຄວບຄຸມການຕິດເຊື້ອ HIV-AIDS ໄດ້ດີພໍສົມຄວນ ເພາະວ່າ ມີ ປະຊາຊົນລາວຕິດເຊື້ອ HIV-AIDS ຈຳນວນ 7,072 ຄົນ ແລະ ໃນນີ້ ກໍໄດ້ເສຍຊີວິດໄປແລ້ວ 1,659 ຄົນ ຈຶ່ງຍັງເຫຼືອ 5,413 ຄົນ ທີ່ຈະຕ້ອງໄດ້ຮັບການຊ່ວຍເຫຼືອ ໃນການປິ່ນປົວ ຕໍ່ໄປຊຶ່ງຖືເປັນ ອັດຕາ ສະເລ່ຍທີ່ຕ່ຳກວ່າ 1 ເປີເຊັນ ຂອງປະຊາກອນລາວທັງ ໝົດ 6 ລ້ານ 8 ແສນກວ່າຄົນ ໃນປັດຈຸບັນ ທາງດ້ານທ່ານສີສະຫວາດ ສຸດທານີລະໄຊ ຮອງຫົວໜ້າ ກົມ ຄວບຄຸມພະຍາດຕິດຕໍ່ ຂອງກະຊວງສາທາລະນະສຸກ ຖະແຫລງ ວ່າ ນັບແຕ່ປີ 1990 ເຖິງທ້າຍປີ 2014 ໄດ້ກວດພົບຜູ້ຕິດເຊື້ອໂຣກໄວຣັສ HIV ຈຳນວນ 7,072 ຄົນ ໃນທົ່ວປະເທດ ໂດຍໃນນີ້ ກໍປາກົດວ່າ ມີເຖິງ 4,339 ຄົນ ທີ່ເປັນໂຣກ AIDS ຢ່າງສົມບູນແບບແລ້ວ ທັງຍັງມີເຖິງ 1,659 ຄົນ ທີ່ເສຍຊີວິດຍ້ອນໂຣກ AIDS ໃນຊ່ວງ ດັ່ງກ່າວນີ້ ໂດຍເຖິງແມ່ນວ່າ ອັນຕາການຕິດເຊື້ອ HIV-AIDS ໃນລາວ ຈະ ຍັງຕ່ຳ ເມື່ອທຽບກັບປະເທດສະມາຊິກຂອງກຸ່ມອາຊຽນດ້ວຍກັນ ກໍຕາມ ຫາກແຕ່ວ່າ ລາວກໍມີປັດໄຈສ່ຽງ ໃນຫຼາຍດ້ານ ທີ່ຈະເຮັດ ໃຫ້ປະຊາຊົນໄດ້ຮັບເຊື້ອ HIV-AIDS ເພີ່ມຂຶ້ນອີກ ໂດຍສະເພາະ ແມ່ນການເຄື່ີອນຍ້າຍແຮງງານ ການທີ່ປະຊາຊົນ ໃນເຂດຊົນນະ ບົດ ຍັງຂາດຄວາມຮູ້ ຄວາມເຂົ້າໃຈ ກ່ຽວກັບການປ້ອງກັນໂຣກ AIDS ແລະການໂຄສະນາວຽກງານຕ້ານໂຣກ AIDS ຂອງທາງ ການລາວກໍຍັງບໍ່ກວ້າງຂວາງດ້ວຍນັ້ນ ແຕ່ຢ່າງໃດກໍຕາມ ສູນຕ້ານໂຣກ HIV-AIDS ແລະພະຍາດຕິດ ຕໍ່ໃນລາວ ກໍລາຍງານວ່າ ໃນປັດຈຸບັນ ມີປະຊາຊົນລາວ 3 ກຸ່ມດ້ວຍກັນ ທີ່ຖືວ່າ ເປັນກຸ່ມ ປະຊາກອນທີ່ມີຄວາມສ່ຽງສູງສຸດ ທີ່ຈະຕິດເຊື້ອໂຣກ HIV-AIDS ເພີ່ມຂຶ້ນຢ່າງຕໍ່ເນື່ອງ ຊຶ່ງປະກອບດ້ວຍກຸ່ມແມ່ຍິງລາວ ທີ່ຂາຍບໍລິການທາງເພດ ກຸ່ມຮັບຮ່ວມເພດດຽວກັນ ແລະ ກຸ່ມທີ່ຊົມໃຊ້ຢາເສບຕິດ ດ້ວຍການສີດເຂົ້າເສັ້ນເລືອດ ຕາມລຳດັບ ທັງນີ້ ໂດຍຈາກການເກັບກຳຂໍ້ມູນພາກສະໜາມ ໃນຂັ້ນເບື້ອງຕົ້ນ ເມື່ອບໍ່ນານມານີ້ ກໍເຮັດ ໃຫ້ທາງການລາວໄດ້ປະເມີນສະພາບການວ່າ ມີແມ່ຍິງລາວຫຼາຍກວ່າ 11,000 ຄົນ ທີ່ ຂາຍບໍລິການທາງເພດເປັນອາຊີບ ໃນຂະນະດຽວກັນ ກໍມີຜູ້ຊາຍຫຼາຍກວ່າ 50,000 ຄົນ ທີ່ຮັບຮ່ວມເພດດຽວກັນ ແລະອີກຫຼາຍກວ່າ 50,000 ຄົນ ກໍຢູ່ໃນກຸ່ມທີ່ຊົມໃຊ້ຢາເສບຕິດ ເປັນປະຈຳ ໂດຍສະເພາະແມ່ນກຸ່ມ ທີ່ຊົມໃຊ້ຢາເສບຕິດ ດ້ວຍການສີດເຂົ້າເສັ້ນເລືອດນັ້ນ ກໍນັບເປັນກຸ່ມປະຊາກອນ ທີ່ຕິດເຊື້ອ HIV-AIDS ເພີ່ມຂຶ້ນຢ່າງວ່ອງໄວອີກດ້ວຍ ຊຶ່ງດ້ວຍສະພາບການດັ່ງກ່າວນີ້ ຈຶ່ງເຮັດໃຫ້ສູນຕ້ານໂຣກ HIV-AIDS ແລະພະຍາດຕິດຕໍ່ ໃນສັງກັດກະຊວງສາທາລະນະສຸກຂອງລາວ ໄດ້ໃຫ້ຄວາມສຳຄັນເປັນພິເສດ ທີ່ຈະດຳ ເນີນໃນທຸກມາດຕະການເພື່ອລົດ ຈຳນວນ ຜູ້ຕິດເຊື້ອ HIV-AIDS ໃນທັງ 3 ກຸ່ມດັ່ງກ່າວນີ້ ໃຫ້ມີປະສິດທິພາບທີ່ສູງຂຶ້ນ ດັ່ງທີ່ເຈົ້າໜ້າທີ່ຂັ້ນສູງ ໃນສູນຕ້ານ HIV-AIDS ແລະພະຍາດ ຕິດຕໍ່ ໃນລາວ ໄດ້ໃຫ້ການຢືນຢັນວ່າ: ຊຶ່ງຕໍ່ກໍລະນີດຽວກັນນີ້ ທ່ານພອນເທຍ ພົນເສນາ ສະມາຊິກສະພາແຫ່ງຊາດລາວ ກໍໄດ້ ໃຫ້ການອະທິບາຍວ່າ ເຖິງແມ່ນວ່າ ອັນຕາການຕິດເຊື້ອ HIV-AIDS ໃນລາວ ຈະຍັງຄົງ ຢູ່ໃນລະດັບທີ່ຕ່ຳກໍຕາມ ແຕ່ສະຖານະການທີ່ໜ້າເປັນຫ່ວງຢ່າງຍິ່ງ ກໍຄືລະບົບໃຫ້ບໍລິການ ດ້ານການປິ່ນປົວ ແລະການຮັກສາສຸຂະພາບຂອງລັດຖະບານ ຍັງບໍ່ສາມາດທີ່ຈະໃຫ້ການ ເບິ່ງແຍງ ບັນດາຄົນລາວທີ່ຕິດເຊື້ອໂຣກ ດັ່ງກ່າວນີ້ໄດ້ ຢ່າງທົ່ວເຖິງ ແລະພຽງພໍ ກັບສະ ພາບບັນຫາທີ່ເປັນຈິງນັ້ນເອງ